**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 07.09.2024, ora 08:00 – 08.09.2024, ora 08:00**

1. ***SITUAŢIA HIDROMETEOROLOGICĂ***

**1. Situaţia şi prognoza hidrologică pe râurile interioare şi Dunăre din 08.09.2024, ora 07:00**

**RÂURI**

**Debitele au fost, în general, staționare**.

Debitele se situează, în general, la valori sub mediile multianuale lunare, cu coeficienți moduli cuprinși între 30-80%, mai mici pe râurile din bazinele hidrografice: Iza, Tur, Lăpuș, Barcău, Crișul Repede, Crișul Negru, Crișul Alb, Timiș, Moravița, Caraș, Nera, Cerna, Vedea, Siret (exceptând Putna și cursurile superioare ale Bistriței şi Buzăului), Prut, pe cursul Ialomiței, pe unii afluenți din bazinele Jiului, Argeșului și din bazinul mijlociu și inferior al Oltului.

Nivelurile pe râuri la stațiile hidrometrice se situează sub **COTELE DE ATENȚIE**.

**Debitele vor fi, în general, staționare,** exceptând cursul inferior al Mureșului, unde vor fi în scădere.

Izolat, sunt posibile ușoare creșteri de niveluri și debite pe unele râuri mici din Dobrogea și vestul țării‚ datorită, averselor, slab cantitativ, prognozate.

Nivelurile pe râuri la stațiile hidrometrice se vor situa sub **COTELE DE ATENȚIE**.

**DUNĂRE**

**Debitul la intrarea în țară (secțiunea Baziaș) în intervalul 07 – 08.09.2024 a fost staționar, având valoarea de 2250 m3/s**, sub media multianuală a lunii septembrie (3800 m3/s).

În aval de Porţile de Fier debitele au fost în scădere.

**Debitul la intrarea în țară (secțiunea Baziaș) va fi în scădere (2200 m3/s).**

În aval de Porțile de Fier debitele vor fi în scădere.

**2.** **Situaţia meteorologică în intervalul 07.09.2024, ora 09:00 –08.09.2024, ora 06:00**

**ÎN ŢARĂ**

Valorile termice s-au situat peste cele specifice perioadei în toate regiunile, în special în cele nord-vestice, unde abaterile pozitive au fost de 7...8 grade. Cerul a fost variabil în vestul și sud-estul țării, unde după-amiaza, pe arii restrânse, s-au semnalat averse slabe cantitativ, iar în rest a fost mai mult senin. Vântul a suflat slab și moderat, local cu intensificări ziua în sudul Banatului, Muntenia și Dobrogea, cu viteze la rafală în general de 45...55 km/h. Temperaturile maxime s-au încadrat între 23 de grade la Mahmudia și 33 de grade la Lugoj, iar la ora 06.00, se înregistrau valori termice cuprinse între 2 grade la Miercurea Ciuc și 23 de grade la Moldova Nouă.

*Observații: de ieri dimineață de la ora 06.00 au fost în vigoare 4 mesaje de alertă privind fenomene meteorologice periculoase imediate, 3 emise de SRPV Constanța și 1 de SRPV Timișoara.*

**LA BUCUREŞTI**

Valorile termice au crescut ușor față de ziua precedentă și s-au situat peste cele specifice datei. Temperatura maximă a fost de 29 de grade la Afumați, 30 de grade la stația meteo Băneasa și 31 de grade la Filaret. Cerul a fost mai mult senin, iar vântul a suflat slab și moderat, cu unele intensificări în cursul zilei (rafale de 45...50 km/h). La ora 06.00, se înregistrau 14 grade în Băneasa și 16 grade la Afumați și Filaret.

**3. Prognoza meteorologică în intervalul 08.09.2024, ora 09:00 –09.09.2024, ora 09:00**

**ÎN ŢARĂ**

Valorile termice diurne se vor menține mai ridicate decât cele normale la această dată, cu precădere în sud, în vest și nord-vest unde vremea va fi călduroasă; temperaturile maxime se vor încadra între 23 de grade în nordul litoralului și estul Transilvaniei și 33 de grade în Câmpia de Vest. Cerul va fi variabil, cu unele înnorări și izolat averse slabe, ziua pe litoral, iar noaptea, posibil în extremitatea de vest a teritoriului. Vântul va sufla slab și moderat, temporar cu intensificări în Dobrogea și în sudul Banatului, cu viteze mai mari (de peste 60 km/h) în cursul nopții în vestul Carpaților Meridionali și în Munții Banatului. Minimele termice se vor situa peste mediile multianuale în vest, în nord-vest și în sud, iar în celelalte zone în jurul acestora, chiar mai coborâte în depresiuni unde vor caracteriza o vreme răcoroasă; acestea vor fi cuprinse între 1 grad în depresiunile din estul Transilvaniei și 21 de grade în dealurile Banatului.

**LA BUCUREŞTI**

Vremea va fi frumoasă și mai caldă decât în mod normal la această dată. Cerul va fi mai mult senin și vântul va sufla slab și moderat. Temperatura maximă se va situa în jurul valorii de 30 de grade, iar cea minimă va fi de 13...14 grade, mai coborâtă în zona preorășenească spre 10 grade.

1. ***CALITATEA APELOR***

**1. Pe fluviul Dunărea**

Nu au fost semnalate evenimente deosebite.

**2. Pe râurile interioare**

Nu au fost semnalate evenimente deosebite.

**3. Pe Marea Neagră**

Nu au fost semnalate evenimente deosebite.

1. ***CALITATEA MEDIULUI***
2. **În domeniul aerului**

Nu au fost semnalate evenimente deosebite.

1. **În domeniul solului şi vegetaţiei**

***Inspectoratul General pentru Situații de Urgență*** informează despre producerea, la data de 07.09.2024, unui incendiu de vegetație uscată și litieră de pădure, care s-a manifestat cu degajări mari de fum pe raza localităților Coltău, Arieșul de Pădure și Lăpușel, județul Maramureș. I.S.U. Maramureș a intervenit pentru stingerea incendiului. A fost avertizată populația din zonă prin sistemul de mesaje RO-ALERT.

1. **În domeniul supravegherii radioactivităţii mediului**

Nu au fost semnalate evenimente deosebite.

1. **În municipiul Bucureşti**

Nu au fost semnalate evenimente deosebite.

DIRECȚIA COMUNICARE